KOMMISSIONENS BESLUTNING af 21. maj 1997 om principiel anerkendelse af, at de dossierer, som er forelagt til grundig behandling med henblik på eventuel optagelse af carfentrazon-ethyl, fosthiazat og fluthiamid i bilag I til Rådets direktiv 91/414/EØF om markedsføring af plantebeskyttelsesmidler, er fuldstændige (EØS-relevant tekst) (97/362/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler (1), senest ændret ved Kommissionens direktiv 96/68/EF (2), særlig artikel 6, stk. 3, og

ud fra følgende betragtninger:

Ifølge direktiv 91/414/EØF skal der udarbejdes en EF-liste over godkendte aktive stoffer i pesticider;

nogle ansøgere har forelagt medlemsstaternes myndigheder dossierer med henblik på at få optaget tre aktive stoffer i direktivets bilag I;

FMC Europe NV forelagde de franske myndigheder et dossier over det aktive stof carfentrazon-ethyl den 14. februar 1996;

ISK Biosciences Division forelagde Det Forenede Kongeriges myndigheder et dossier over det aktive stof fosthiazat den 5. marts 1996;

Bayer SA forelagde de franske myndigheder et dossier over det aktive stof fluthiamid den 1. februar 1996;

nævnte myndigheder gav Kommissionen resultaterne af den første undersøgelse af, om dossiererne er fuldstændige med hensyn til data- og informationskravene i bilag II, og for mindst et plantebeskyttelsesmiddel, der indeholder det aktive stof, i direktivets bilag III; derefter forelagde ansøgerne dossiererne for Kommissionen og de øvrige medlemsstater i henhold til artikel 6, stk. 2;

dossiererne over carfentrazon-ethyl, fosthiazat og fluthiamid blev videregivet til Den Stående Komité for Plantesundhed den 19. december 1996;

i henhold til direktivets artikel 6, stk. 3, skal det på EF-plan bekræftes, at hvert dossier anses for principielt at opfylde data- og informationskravene i bilag II og for mindst et plantebeskyttelsesmiddel, der indeholder det aktive stof, i direktivets bilag III;

bekræftelsen er nødvendig for, at der kan foretages en grundig behandling af dossieret, og for, at medlemsstaterne foreløbigt kan godkende plantebeskyttelsesmidler, der indeholder det aktive stof, i overensstemmelse med betingelserne i direktivets artikel 8, stk. 1, navnlig med hensyn til at foretage en detaljeret vurdering af det aktive stof og plantebeskyttelsesmidlet ud fra direktivets krav;

ovenstående udelukker ikke, at der kan anmodes om yderligere data eller oplysninger fra ansøgeren, hvis det under den grundige behandling viser sig, at de kræves, for at der kan træffes en afgørelse;

medlemsstaterne og Kommissionen går ud fra, at Frankrig vil foretage en grundig behandling af dossiererne over carfentrazon-ethyl og fluthiamid, og at Det Forenede Kongerige vil foretage en grundig behandling af dossieret over fosthiazat;

Frankrig og Det Forenede Kongerige fremlægger konklusionerne af behandlingen tillige med eventuelle anbefalinger angående optagelse og eventuelle betingelser herfor for Kommissionen hurtigst muligt og senest inden udløbet af et år; når disse rapporter foreligger, vil den grundige behandling blive fortsat med ekspertise fra alle medlemsstaterne i Den Stående Komité for Plantesundhed;

de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

Følgende dossierer anses for principielt at opfylde data- og informationskravene i direktivets bilag II og for et plantebeskyttelsesmiddel, der indeholder det aktive stof, i direktivets bilag III:

1) Dossieret som FMC Europe NV har forelagt for Kommissionen og medlemsstaterne med henblik på optagelse af carfentrazon-ethyl som aktivt stof i bilag I til direktiv 91/414/EØF, og som blev videregivet til Den Stående Komité for Plantesundhed den 19. december 1996.

2) Dossieret, som ISK Biosciences Division har forelagt for Kommissionen og medlemsstaterne med henblik på optagelse af fosthiazat som aktivt stof i bilag I til direktiv 91/414/EØF, og som blev videregivet til Den Stående Komité for Plantesundhed den 19. december 1996.

3) Dossieret, som Bayer SA har forelagt for Kommissionen og medlemsstaterne med henblik på optagelse af fluthiamid som aktivt stof i bilag I til direktiv 91/414/EØF, og som blev videregivet til Den Stående Komité for Plantesundhed den 19. december 1996.

Artikel 2

Denne beslutning er rettet til medlemsstaterne.

Udfærdiget i Bruxelles, den 21. maj 1997.

På Kommissionens vegne

Franz FISCHLER

Medlem af Kommissionen

(1) EFT nr. L 230 af 19. 8. 1991, s. 1.

(2) EFT nr. L 277 af 30. 10. 1996, s. 25.